РЕШЕНИЕ НА КОМИСИЯТА
от 18 март 2010 година
за признаване по принцип на пълнотата на документацията, представена за подробен преглед с оглед на възможното включване на масло от тагетес и масло от мащерка в приложение I към Директива 91/414/ЕИО на Съвета
(нотифицирано под номер C(2010) 1579)
(текст от значение за ЕИП)
(2010/164/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 6, параграф 3 от нея,
като има предвид, че:
(1)
В Директива 91/414/ЕИО се предвижда изготвянето на списък на Европейския съюз на активни вещества, разрешени за включване в състава на продукти за растителна защита.
(2)
На 7 септември 2009 г. Plant Impact plc представи на властите на Обединеното кралство документация относно активните вещества масло от тагетес и масло от мащерка със заявления за включването им в приложение I към Директива 91/414/ЕИО.
(3)
Органите на Обединеното кралство уведомиха Комисията, че въз основа на предварителен преглед документацията относно въпросните активни вещества изглежда отговаря на изискванията за данни и информация, определени в приложение II към Директива 91/414/ЕИО. Изглежда също така, че представената документация отговаря на изискванията за данни и информация, определени в приложение III към Директива 91/414/ЕИО по отношение на даден продукт за растителна защита, съдържащ разглежданото активно вещество. В съответствие с член 6, параграф 2 от Директива 91/414/ЕИО документацията впоследствие беше изпратена от съответния заявител до Комисията и другите държави-членки и беше представена в Постоянния комитет по хранителната верига и здравето на животните.
(4)
С настоящото решение следва официално да се потвърди на равнище Европейски съюз, че документацията принципно удовлетворява изискванията по отношение на данните и информацията, посочени в приложение II, и - най-малко за един продукт за растителна защита, съдържащ разглежданото активно вещество - изискванията, определени в приложение III към Директива 91/414/ЕИО.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Документацията относно активните вещества, определени в приложението към настоящото решение, предоставена на Комисията и на държавите-членки с цел включването на въпросните активни вещества в приложение I към Директива 91/414/ЕИО, принципно удовлетворява изискванията по отношение на данните и информацията, предвидени в приложение II към посочената директива.
Документацията удовлетворява също така изискванията по отношение на данните и информацията, предвидени в приложение III към Директива 91/414/ЕИО, относно даден продукт за растителна защита, съдържащ активното вещество, с оглед предложената му употреба.
Член 2
Държавата-членка, определена за докладчик, подробно проучва посочената в член 1 документация и съобщава на Комисията заключенията от своите проучвания заедно с препоръките по отношение на включването или не в приложение I към Директива 91/414/ЕИО на активните вещества, посочени в член 1, както и каквито и да е условия за включването на посочените вещества, във възможно най-кратки срокове, но не по-късно от 31 май 2011 г.
Член 3
Адресати на настоящото решение са държавите-членки.
Съставено в Брюксел на 18 март 2010 година.